志康得魚或勸捨之諸公有詩議未判吾誰適從亦賦一篇
作者：蘇過
朝代：宋

paragraphs: 谿魚有如緣木求，縱有瑣細不受鉤。
我居恨不如江頭，長江巨浪一葦游。
得魚滿船魴鯉鯈，暮歸獻俘烹魁酋。
邇來越吟思命騶，齋廚空無萍藻羞。
披抉泥沙窮澗陬，掇拾小各類饌糗餱。
三咽井上或可侔，先生道眼無全牛。
虛心觸物如虛舟，獨未辟穀師留侯。
手持巨餌安所投，彈鋏時有馮驩憂。
南音不變鍾儀囚，朝虀暮鹽意則悠。
渠肯嗜殺對血流，欲引西江蓋無由。
升斗小惠不知賙，吾言非夸亦非媮。
一飽等是充饑喉，暴殄天物神所不，杜陵有詩請君謳。